
A Sós-patak (Pata-rét) miocén rétegsorának mikropaleontológiai vizsgálata

Kolozsvár keleti részét jellemzően középső-miocén tengeri üledékek alkotják. A Sós-pataki rétegeket vitatottan badeni korúnak tekinti a szakirodalom, a földtani térképek is ezen adatokat felhasználva jelenítik meg a területet. Dolgozatunkban a kérdőjeles rétegtani helyzetet szeretnénk pontosítani parányőslénytani elemzésekre támaszkodva, illetve az üledékesedési környezet jellegét meghatározni a mintákban jelenlevő csoportok alapján. A vizsgálatokhoz szükséges reprezentatív, mintánkénti 300 g száraz anyagmennyiséget kimértük és a standard iszapolási eljárás segítségével dolgoztuk fel, eltávolítva a 63 μm szitaátmérő alatti agyagos frakciót. A parányőslények vizsgálata és rendszertani besorolása sztereomikroszkóppal, illetve pásztázó elektronmikroszkóppal, a megfelelő szakirodalomra hivatkozva történt. A különböző szemcseösszetélű iszapolási maradékot javarészt plankton foraminiferák alkotják, de a bentosz csoportok képviselői, ritkán pedig kagylósrákok is előfordulnak. A Velapertina indigena ŁUCZKOWSKA plankton foraminifera dominanciája – a társult mikrofaunával együttesen – egyértelműen késő-badeni (kossovi) korszakot jelez, a nyíltvízi üledékesedési viszonyokat a formáción belüli áthalmozódás jellemzi.

